text: Skolechef er rystet over overfald
  21 september 2017 kl. 08.47
  Børne- og Ungechef Morten Oldrup tager onsdagens overfald alvorligt. Alle procedurer på skolen bliver nu gennemgået.
  - Vi er rystede. Det er ikke noget, der er sket før i Haderslev. Sådan lyder reaktionen fra Børne- og Ungechefen, der nu sammen med skolen vil undersøge, om der kan gøres noget for at forhindre, at det sker igen. Samtidigt er det vigtigt, at skolen er åben og tilgængelig, siger Børne- og Ungechefen.
  Ifølge Morten Oldrup fik en afdelingsleder et kraftigt skub. Derefter faldt han og slog sig på en rist. En anden medarbejder fik tre slag bl.a. i ansigtet.
  Skolechefen roser samtidig medarbejderne på Sdr. Otting Skole ungeunivers for den måde, de håndterede situationen på.
  - Medarbejderne har handlet meget professionelt. De handlede fantastisk og empatisk i situationen, siger Morten Oldrup til TV SYD.
  Lokalpolitiet i Haderslev fortæller til TV SYD, at de efterforsker sagen og har nogle spor at gå efter.
  Men endnu er ingen blevet anholdt.
  Medarbejderen på skolen har det efter omstændighederne godt i dag, siger Morten Oldrup.
  - Gårsdagens overfald har rystet os alle, men alle har taget det fornuftigt i dag, siger han. 
  Her fortæller Morten Oldrup, hvordan det skete, da medarbejderne blev overfaldet:
  
  